《题傅氏真意堂》
宋代·胡寅

高柟落繁荫，茂竹疏泠风。
小亭寻丈景，已冠一亩宫。
况复哆北楹，方池渺溶溶。
游鯈亦何乐，动影相冲融。
卉木罗以差，想见芳菲容。
香枝寒月碎，雪架春云浓。
我来秋暮时，山叶般般红。
乃眷黄金花，尚閟东篱丛。
维君抱材气，志通身则穷。
和璧献未售，夜半光腾虹。
乐岁突尚冷，初筵尊未空。
恨我早病衰，不能卷千钟。
喜闻涤尘话，冰壶莹心胸。
又知此胜境，芹溪萦砚峰。
昔有遗世士，烟霞眇飞踪。
先生傥邂逅，问迅为我通。
芝苗不足饱，多谢角里翁。
相期玉京路，手把青芙蓉。

作者简介：胡寅（公元1098年～公元1156年），字明仲，学者称致堂先生，宋建州崇安（今福建武夷山市）人，后迁居衡阳。胡安国弟胡淳子，奉母命抚为己子，居长。秦桧当国，乞致仕，归衡州。因讥讪朝政，桧将其安置新州。桧死，复官。与弟胡宏一起倡导理学，继起文定，一代宗师，对湖湘学派的发展，起了巨大作用。著作还有《论语详说》、《读史管见》、《斐然集》等。